O‘zbekiston Prezidenti Qozogʻiston Senati raisi bilan parlamentlararo hamkorlikni kengaytirish yoʻnalishlarini muhokama qildi

04.06.2021
O‘zbekiston Respublikasi Prezidenti Shavkat Mirziyoyev 4-iyun kuni mamlakatimizda rasmiy tashrif bilan boʻlib turgan Qozogʻiston Respublikasi Parlamenti Senati raisi Maulen Ashimbayevni qabul qildi.
Davlatimiz rahbari oliy darajadagi muntazam va samarali muloqotlar tufayli O‘zbekiston va Qozogʻiston oʻrtasidagi doʻstlik, yaxshi qoʻshnichilik va strategik sheriklik munosabatlari bugun yuksak darajaga chiqqanini mamnuniyat bilan qayd etdi.
Senat raisi Maulen Ashimbayev, oʻz navbatida, O‘zbekiston yetakchisiga samimiy qabul uchun minnatdorlik bildirdi hamda Qozogʻiston Prezidenti Qasim-Jomart Toqayevning salomi va eng ezgu tilaklarini yetkazdi.
Uchrashuvda mamlakatlarimiz oʻrtasidagi koʻp qirrali hamkorlikni yanada rivojlantirish va kengaytirish masalalari koʻrib chiqildi.
Pandemiya oqibatlarini birgalikda yengib oʻtish maqsadida hukumatlar, hududlar va tadbirkorlar darajasida faol almashinuvlar davom etmoqda. Joriy yil boshidan tovar ayirboshlash hajmi 40 foizga oshdi. Mashinasozlik, toʻqimachilik sanoati, transport, turizm va iqtisodiyotning boshqa sohalarida yirik kooperatsiya loyihalari tayyorlanmoqda va amalga oshirilmoqda. Madaniy-gumanitar sohadagi dasturlar qayta tiklandi.
O‘zbekiston va Qozogʻiston parlamentlari ikki tomonlama hamkorlikning istiqboldagi kun tartibini shakllantirishda faol ishtirok etishi, hududlar ma’muriyatlari va ishbilarmon doiralarni keng jalb qilgan holda yangi tashabbuslar va aniq loyihalarni ilgari surish, shuningdek, dolzarb mintaqaviy va xalqaro masalalar boʻyicha hamkorlik va oʻzaro muvofiqlashuvni kuchaytirish muhim ekani alohida ta’kidlandi.